ועדת הכספים, כנסת 23, פרוטוקול מספר 56, 2020-05-26 11:00

עודד פורר: הנושא הבא על סדר היום: תשלום דמי אבטלה למקבלי הקצבאות מהמוסד לביטוח לאומי שהוצאו לחל"ת בתקופת הקורונה.

עודד פורר: הנושא הזה כבר עלה פה.

עודד פורר: לא רק שנאמר לנו שהוא ייפתר, אלא אמרו לנו: לא, זה נפתר כבר, אנחנו כבר מאחורי זה, תיכף מגיעה הצעת החוק הממשלתית כדי לפתור את העניין.

עודד פורר: גורלה של הצעת החוק הממשלתית כגורל שאר ההבטחות שקיבלנו פה לא מעט פעמים, אבל אולי עכשיו, אחרי ששמענו את השר החדש.

עודד פורר: ביקשתי לקיים את הדיון, כי אני רוצה להבין את המנגנון, מתי ואיך זה הולך לעבוד.

עודד פורר: אייל מדן, בוא תסביר לנו איפה הדברים עומדים.

אייל מדן: הגענו להסכמה עם משרד הרווחה על כך שהצעת החוק של ביטוח לאומי תקודם.

אייל מדן: ההתלבטות שלנו הייתה בגלל שלא היה מקור תקציבי.

אייל מדן: כרגע יש מקור שמותנה בתיקון חוק יסוד משק המדינה.

קארין אלהרר: מה המקור?

קארין אלהרר: זה מתקציב האוצר?

אייל מדן: ההצעה אומרת שהקיזוזים לא ייעשו עבור קצבאות נכות, זקנה, הבטחת הכנסה ומזונות בגין חודשים מרץ, אפריל, מאי ויוני.

אייל מדן: מי שפוטר וקוזזו לו הקצבאות בגין דמי האבטלה שהוא קיבל לפי החוק הקיים בחודשים מרץ, אפריל ומאי, יקבל באופן רטרואקטיבי כאילו ההכנסות מדמי האבטלה היו הכנסות מעבודה.

אייל מדן: בסוף חודש יוני הוא יקבל על יוני לפי אותו מנגנון.

עודד פורר: אתם יודעים להגיד על איזה סכום מדובר?

אייל מדן: הנתון הקיים כרגע מדבר על 260 מיליון שקל, אבל הנתון הזה אמור להתעדכן על פי נתונים שנקבל.

קארין אלהרר: האם זו תוספת תקציבית מהאוצר או שמדובר במקורות של משרד הרווחה?

אייל מדן: זו תוספת שאמורה להיות מאושרת במסגרת תיקון חוק יסוד.

עודד פורר: מחר אמור להגיע לכנסת חוק יסוד משק המדינה – הוא היה אמור להגיע לפני חודש כבר לכנסת - שממנו אמור להיגזר גם הסכום הזה.

עודד פורר: האם אני צודק, אייל?

אייל מדן: המקור אמור להיות בסכום הזה.

קארין אלהרר: מתוך תקציב הקורונה הכולל?

עודד פורר: כן.

עודד פורר: מה הסטטוס של הצעת החוק של ביטוח לאומי?

אייל מדן: הסתיים כרגע פרק הזמן של הערות הציבור.

עודד פורר: היא תעלה לאישור הממשלה ביום ראשון?

אייל מדן: אני לא יודע להגיד לגבי הלו"ז.

עופר כסיף: האם מדובר על ההצעה של מאיר כהן ויאיר לפיד או על הצעת חוק ממשלתית?

עודד פורר: הצעת חוק ממשלתית.

אלעד זכות: מדובר בשני תזכירי חוק: האחד, חוק הבטחת הכנסה, שיקל על זכאיות מזונות ועל זכאי הבטחת הכנסה, והשני, חוק ביטוח לאומי, שנוגע לאזרח ותיק, נכים תלויים ושארים.

אלעד זכות: פרסמנו את זה להערות ציבור, אבל מסיבות שידועות לכולנו זה לא התקדם עד עכשיו, עד שהגיעה אתמול ההסכמה על ידי שר הרווחה ושר האוצר.

אלעד זכות: ברגע שחוק תקציב המדינה יעבור ויהיה את המקור התקציבי, נוכל לקדם את זה דרך ועדת שרים או דרך החלטות ממשלה כדי להגיע לכנסת כמה שיותר מהר ולתקן את העיוות בהקדם.

אנטאנס שחאדה: אלו הקצבאות עם בעיית הכפל?

אנטאנס שחאדה: אני זוכר שכשה

אנטאנס שחאדה: חוק הובא לוועדת הכספים עוד לפני הקורונה, היה סעיף מיוחד שהתגבר על בעיית כפל הקצבאות.

אלעד זכות: לזכאי הבטחת הכנסה ומזונות עד שנת 2002 שהייתה להם הכנסה מאבטלה במקום הכנסה משכר, התחשבו באבטלה כמו שכר, זאת אומרת קיזזו באופן דומה.

אלעד זכות: בחוק ההסדרים של 2002 ביטלו את זה כך שכל זכאות לאבטלה שללה באופן מלא את הזכאות להבטחת הכנסה, או הפוך.

עופר כסיף: אתה מתייחס גם לחוק לרון?

אלעד זכות: כן, זו בדיוק ההתייחסות לחוק לרון, רק שמדובר בעיקר בנכים תלויים שנפגעים מזה.

אלעד זכות: נכים בודדים לא מושפעים מזה, אלא אם כן יש להם שכר מאוד גבוה.

קארין אלהרר: זה כולל גם את קצבת העידוד?

קארין אלהרר: יש נכים שעובדים ומקבלים קצבת עידוד, שזו קצבת נכות בשם אחר.

קארין אלהרר: האם כפל הקצבאות יחול גם בעניין הזה?

אלעד זכות: כרגע זו הוראת שעה לחודשים מרץ עד סוף יוני.

אלעד זכות: אולי בשלב הבא נעשה תיקון יותר קבוע, אבל זה עוד בדיונים, עוד אין הסכמה לגבי זה.

קארין אלהרר: אני לא מדברת על מועדים, אני מדברת על קצבת עידוד לאנשים עובדים שזכאים לקצבת נכות.

קארין אלהרר: יש איזה שהוא רף, וזה על פי חוק לרון, שאפשר לעבוד ועדיין לקבל קצבה.

קארין אלהרר: זה לא נקרא קצבת נכות, זה נקרא קצבת עידוד.

קארין אלהרר: האם התיקון הזה חל גם על מקבלי קצבת עידוד?

אלעד זכות: התיקון משפיע אך ורק על מבחן ההכנסות בקצבת תלויים בנכות, שזה מבחן הכנסות נפרד מקצבאות של נכה רגיל.

קארין אלהרר: אם אני מבינה נכון, המטרה היא לא לפגוע במקור ההכנסה של אדם שעבד והוצא לחל"ת או פוטר.

קארין אלהרר: למה לפגוע בכאלה שעבדו וקיבלו קצבת עידוד?

עלי בינג: קצבת העידוד היא חלק מקצבת הנכות שניתנת לנכה שעובד.

עלי בינג: אם הנכה פוטר מעבודתו, היה איזה קיזוז מדמי האבטלה לעומת קצבת הנכות.

עלי בינג: אנחנו מדברים כרגע על קיזוז מדמי האבטלה, לא על אירוע של קיזוז כפי שתיארה חברת הכנסת קארין אלהרר.

ללי דרעי: אנחנו מלווים את הסיפור הזה של כפל הקצבאות כבר חודשיים, ויעידו על כך גם אלעד, גם עלי וגם חברי הוועדה פה.

ללי דרעי: אנחנו מאוד מאוד שמחים על ההתקדמות שהושגה אתמול, על החלטה שהתקבלה בהסכמה של השר שמולי ובהסכמה של השר כץ, אבל אנחנו רוצים לוודא שהאנשים האלה יקבלו כמה שיותר מהר את הכסף, שזה לא יהיה רק הבטחות באוויר.

ללי דרעי: מדובר באנשים שכל שקל שנלקח מהם בחודשים האחרונים הוביל אותם לחרפת רעב.

ללי דרעי: כולנו ראינו את אביבה ביום חמישי בטלוויזיה מסבירה את המצב שלה.

ללי דרעי: אנחנו סומכים על משרד האוצר שיעשה את זה במהירות האפשרית.

ללי דרעי: אסור לדחות את הדבר הזה, אסור לחכות ולמרוח, כי כל יום שעובר בלי שהכסף הזה מוחזר לאנשים זה לחם שלא מגיע לפה שלהם ולפה של המשפחה שלהם.

עודד פורר: אייל, מה שהכי מטריד אותנו זה אי העמידה של הממשלה במילים שלה ובהתחייבויות שלה.

עודד פורר: הרי הנושא הזה לא צץ אתמול, אנחנו מדברים עליו כבר חודשיים.

עודד פורר: אני מבקש שתשרטט לנו את לוחות הזמנים לאישור החקיקה הזאת.

אייל מדן: אנחנו נעשה מאמץ לעשות את זה במהירות המרבית, כמו שגם אמרו פה, אבל המקור התקציבי להחלטה נמצא בחוק יסוד משק המדינה.

עודד פורר: אתם יכולים להתחיל לקדם את החקיקה.

אייל מדן: אפשר לנסות לעשות את מה שצריך במקביל, אבל האישור הסופי הוא רק אחרי.

אייל מדן: רק אתמול התקבלה החלטה, לכן אני לא יכול לבוא ולהתחייב לגבי הלו"ז המדויק, אבל נעשה את המאמצים.

אביבה וידל: אני בת 66, מקבלת קצבת זקנה של 2,100 שקלים.

אביבה וידל: לפני משבר הקורונה עבדתי כסייעת בחינוך המיוחד והשתכרתי 3,100 שקלים.

אביבה וידל: הכל היה בסדר, ללא תלונות, עד שיצאתי לחל"ת.

אביבה וידל: כשיצאתי לחל"ת, הבנתי שאני אמורה להתקיים מ-2,100 שקלים של הביטוח הלאומי, ופה התחיל השבר הגדול.

אביבה וידל: הבנתי שזו לא רק אני, הבנתי שישנם כמוני עוד 40,000 אנשים שלא קיבלו את דמי החל"ת בגלל כפל קצבאות.

עודד פורר: ממתי את בחל"ת?

אביבה וידל: מ-15 במרץ.

עודד פורר: אייל, מתי אביבה תוכל לקבל את הכסף, בהנחה שתוך שבועיים אנחנו מאשרים את כל החקיקות?

אייל מדן: מהרגע בו החקיקה מאושרת הכל תלוי בתפעול של ביטוח לאומי.

אייל מדן: אולי אפשר לקדם את הדברים התפעוליים שביטוח לאומי צריך לעשות בשביל שזה יהיה כמה שיותר מהר.

עודד פורר: אלעד, אתה יכול לענות לנו על זה?

אלעד זכות: התחלנו לעשות את התיקונים לתזכיר שפורסם, כדי שכשהאוצר יגיד לנו שאפשר נוכל להביא אותו לאישור הממשלה.

אלעד זכות: אנחנו נערכים לכל תיקון המערכות הנדרש בנושא הזה.

אלעד זכות: עוד אין לי תשובה כמה זמן היערכות תידרש כי אנחנו עדיין באירוע מאוד גדול של אבטלה, אבל יש הנחיה ברורה של ההנהלה לעשות את מרב המאמצים כדי לתת את זה כמה שיותר מהר.

עודד פורר: תן לנו סדרי גודל של זמן.

אלעד זכות: אני לא יכול להתחייב.

אלעד זכות: אני מעריך שזה לא עניין שייקח יותר מידי זמן, כי נתחשב בזה כקיזוז בדומה לשכר, לא נצטרך לייצר פה איזה שהוא מנגנון קיזוז מחדש.

עודד פורר: אביבה תקבל רטרואקטיבית?

אלעד זכות: בדיוק, הם יקבלו רטרואקטיבית ממרץ עד סוף יוני.

אלעד זכות: הקצבה של יוני תשתלם להם באופן מלא.

אלעד זכות: אנחנו מאוד מקווים שהתשלום של האבטלה של מאי כבר יכלול את זה.

עודד פורר: התיקון הזה יהיה כהוראת שעה או יבוא כתיקון קבוע?

אלעד זכות: הנוסח מדבר על הוראת שעה ממרץ עד סוף יוני.

אלעד זכות: סוכם שלאחר מכן ננסה לעשות איזו שהיא חשיבה, כי ברור לכולם שהעיוות פה הוא לא נקודתי לקורונה.

עודד פורר: מה קורה עם אוכלוסיות שיישארו בחל"ת אחרי סוף יוני?

עודד פורר: אביבה, חזרת לעבוד במערכת החינוך?

אביבה וידל: ככל הנראה אחזור ביום ראשון הקרוב.

אביבה וידל: לי יש מקום עבודה שאני חוזרת אליו.

קארין אלהרר: אני מבינה שאתם רוצים לתת מענה עד שרוב האנשים יחזרו, אבל צריך לזכור שהרבה מקומות עבודה נסגרים.

קארין אלהרר: איזה מענים תוכלו לתת להם אחר כך?

אלעד זכות: כל התקש"חים שהאריכו אוטומטית את הזכאות לאבטלה עד סוף מאי דורשים איזו שהיא חשיבה.

אלעד זכות: אני יודע שגם לשכת השר וגם מנכ"ל ביטוח לאומי פועלים מול האוצר, אבל אין לנו עדיין בשורות גדולות בהקשר הזה.

אלעד זכות: אנחנו מקווים שהאירוע המרכזי של האבטלה ירד ברמה דרסטית עד סוף יוני, שזה גם מה שאני שומע מהאוצר ומשירות התעסוקה.

אלעד זכות: ברור שמה שנאמר פה חשוב ברמת הזכאות לאבטלה וברמה של מניעת הקיזוזים בעתיד.

אלעד זכות: משרד הרווחה מבקש לקיים על זה שיג ושיח עם האוצר, מבקש לבחון איך אפשר לעשות ולכונן את זה כהוראת קבע בצורה כזו או אחרת.

אלעד זכות: כרגע, מתוקף הלחץ של הזמן והרצון לסייע בהקדם, זה מה שסוכם עליו.

עודד פורר: אני שמח שהגעתם להסכמות האלו.

עודד פורר: אנחנו עם אופטימיות זהירה.

עודד פורר: אני לא יכול להגיד לכם שכל מה שנאמר פה בוועדה על ידי משרדי הממשלה באמת קרה, אבל לפחות בעניין הזה אני יודע על נכונות הביטוח הלאומי שהצהיר עליה מנכ"ל ביטוח לאומי לפני זמן ארוך.

עודד פורר: אני מקווה שתעמדו במילתכם.

עודד פורר: לקצב יש משמעות.

עודד פורר: המשמעות של לקבל את הכסף הזה בעוד חצי שנה תהיה אחרת מאשר להביא אותו ברמה המיידית, לכן צריך לפעול פה כמה שיותר מהר.

עודד פורר: הבקשה שלנו אליכם היא לעשות את זה בפרק הזמן הקצר ביותר.

עודד פורר: תעשו תהליכים במקביל, תעשו את העבודות במחשב שלכם במקביל.

עודד פורר: אני יכול להתחייב בשם חבריי מהאופוזיציה, ונמצאים פה רק חברי כנסת מהאופוזיציה, שאנחנו נתמוך בהצעת החוק הזאת שהממשלה תביא, רק שתביא אותה כבר.

עודד פורר: תודה.